amanoisuno/poet huggingface dataset:
和尹懋登南樓 張均
客來已兩春，更瞻韶光早。花鳥既環合，江山複駢抱。樓形寫北潭，堞勢淩青島。白雲謝歸雁，馳懷洛陽道。
江上逢春 張均
離憂耿未和，春慮忽蹉跎。擇木猿知去，尋泥燕獨過。驚花翻霽日，垂柳拂煙波。激意屢怡賞，無如鄉念何。
九日巴丘登高 張均
客心驚暮序，賓雁下滄洲。共賞重陽節，言尋戲馬遊。湖風扶戍柳，江雨暗山樓。且酌東籬酒，聊祛南國憂。
和尹懋秋夜遊灉湖二首 張均
遠水沉西日，寒沙聚夜鷗。平湖乘月滿，飛棹接星流。黃葉鳴淒吹，蒼葭掃暗洲。願移滄浦賞，歸待潁川遊。灣潭幽意深，杳靄湧寒岑。石痕秋水落，嵐氣夕陽沉。澄澈天為底，淵玄月作心。青溪非大隱，歸弄白雲潯。
岳陽晚景 張均
晚景寒鴉集，秋風旅雁歸。水光浮日出，霞彩映江飛。洲白蘆花吐，園紅柿葉稀。長沙卑濕地，九月未成衣。
流合浦嶺外作 張均
瘴江西去火為山，炎徼南窮鬼作關。從此更投人境外，生涯應在有無間。
奉和嶽州山城 張垍
郡館臨清賞，開扃坐白雲。訟虛棠戶曙，觀靜竹簷曛。懸榻迎賓下，趨庭學禮聞。風傳琴上意，遙向日華紛。